Ṣùgbọ́n mo ṣe àkíyèsí ibi tí ọkùnrin náà bá lọ nígbà tí ó sì ṣe díẹ̀ tí mo wo àgbègbè yíká mo rí i pé òjò tún ṣú, láìpẹ́ mo bẹ̀rẹ̀ sí gbọ́ ariwo, àṣé ariwo ẹ̀fúùfù ni. Nígbà tí ẹ̀fúùfù náà fẹ́ dé ọ̀dọ̀ mi ojú mi rí nǹkan, nítorí ẹ̀fúùfù eléyìí tún wáá pọ̀ ju èyí ó lé mi kúrò ní ihò mi lọ; nígbà ti ẹ̀fúùfù náà fẹ́ dé ọ̀dọ̀ mi nǹkan kò ṣeé fi ẹnu sọ: gbogbo igi ń fi orí lu ara wọn; ìtàkùn ń kọlu ìtàkùn, ewé gba ojú ọrùn kankan, imọ̀ ọ̀pẹ wà ni hílàhílo; igi ń rọ́ kẹ̀lẹ̀, ogunlọ́gọ̀ wọn sì ń wó lúlẹ̀ lẹ́bàá ọ̀dọ̀ mi. Inú èyí ni mo wà tí òjò bẹ̀rẹ̀ sí rọ̀, òjò náà sì pa mí títí mo fi ń pa eyín keke. Mo sá wọ abẹ́ ìpàǹtí síbẹ̀ àlàáfíà kò sí fún mi, mo sápamọ́ si igọ̀ igi, síbẹ̀ òjò ń fẹ́ lù mí, gbogbo aṣọ mi tutù wọ́n sì lẹ̀ mọ́ mi lára. Àkókò yìí ni mo wáá bẹrẹ̀ sí ṣe iyèméjì bóyá mo tún lè ṣe nǹkan kan lórí ilẹ̀ ayé yìí mọ́; ọkàn mi rẹ̀wẹ̀sì púpọ̀, èrò burúkú burúkú gbogbo ló sì ń bọ́ sí inú mi, ó sì dà bí ẹni pé kí n tìkara mi pa ara mi.
Sugbon mo se akiyesi ibi ti okunrin naa ba lo nigba ti o si se die ti mo wo agbegbe yika mo ri i pe ojo tun su, laipe mo bere si gbo ariwo, ase ariwo efuufu ni. Nigba ti efuufu naa fe de odo mi oju mi ri nnkan, nitori efuufu eleyii tun waa po ju eyi o le mi kuro ni iho mi lo; nigba ti efuufu naa fe de odo mi nnkan ko see fi enu so: gbogbo igi n fi ori lu ara won; itakun n kolu itakun, ewe gba oju orun kankan, imo ope wa ni hilahilo; igi n ro kele, ogunlogo won si n wo lule lebaa odo mi. Inu eyi ni mo wa ti ojo bere si ro, ojo naa si pa mi titi mo fi n pa eyin keke. Mo sa wo abe ipanti sibe alaafia ko si fun mi, mo sapamo si igo igi, sibe ojo n fe lu mi, gbogbo aso mi tutu won si le mo mi lara. Akoko yii ni mo waa bere si se iyemeji boya mo tun le se nnkan kan lori ile aye yii mo; okan mi rewesi pupo, ero buruku buruku gbogbo lo si n bo si inu mi, o si da bi eni pe ki n tikara mi pa ara mi.